
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

şi problemele minorităţilor naţionale 



Domnului deputat




Emil Popescu,



Preşedintele Comisiei juridice, de disciplină şi imunităţi

AVIZ

asupra propunerii legislative privind constituirea Comisiei Naţionale pentru Adevăr şi Reconciliere



Biroul   permanent al Camerei Deputaţilor a transmis, cu adresa nr. 429 din 25 februarie 1999, Comisiei pentru drepturile omului, culte şi problemele minorităţilor naţionale, în vederea avizării, propunerea legislativă privind constituirea Comisiei Naţionale pentru Adevăr şi Reconciliere.



În şedinţa din 10 noiembrie 1999, Comisia a analizat propunerea legislativă şi a hotărât, în unanimitate, să i se acorde aviz favorabil, cu următoarele amendamente:



I. Amendamente admise:

	Nr.

crt.
	Articolul 

(textul iniţial)
	Amendamentul propus

(autorul)

Text adoptat de comisie
	Motivare

	0.
	1.
	2.
	3.

	1.
	    Art. 1 (2) – “Comisia va publica, până la 25 decembrie 1999, Cartea Albă a evenimentelor din Decembrie 1989”.
	    Comisia a hotărât, cu unanimitate de voturi, reformularea textului 

alin. (2) al art. 1 astfel:

    “Comisia va publica, până la 15 iunie 2000, Cartea Albă a evenimentelor din Decembrie 1989”.
	    Nu mai există timpul necesar pentru publicarea Cărţii Albe până la data propusă în textul iniţiatorilor.

	2.
	    Art. 2 lit. d) – “elucidarea  rolului diverselor persoane, instituţii şi organizaţii, atât înainte de 22 decembrie cât şi după, până la încheierea luptelor armate”.
	    La propunerea domnului deputat Tănase Tăvală a fost acceptată, cu unanimitate de voturi, următoarea formulare: 

    “d) elucidarea rolului diverselor persoane, instituţii şi organizaţii în evenimentele din perioada 15-31 decembrie 1989”.
	    Pentru o mai corectă formulare şi o mai bună delimitare în timp a evenimentelor.

	3.
	    Art. 3 – “Comisia este compusă din 11 membri, după cum urmează:

a) 1 judecător al Curţii Supreme de Justiţie;

b) 1 procuror al Parchetului de pe lângă Curtea Supremă de Justiţie;

c) 2 personalităţi ale vieţii publice;

d) 7 parlamentari aleşi de plenul Parlamentului.

Persoanele menţionate la literele a), b) şi c) vor fi numite de Preşedintele României”.
	    La propunerea domnul ui deputat Marţian Dan, a fost adoptată, cu majoritate de voturi, următoarea reformulare a textului alin. (1) al art. 3:

    Art. 3 – “Comisia este compusă din 11 membri, după cum urmează:

a) 1 judecător de la  Curtea Supremă de Justiţie, desemnat de plenul acesteia;

b) 1 procuror de la Parchetul de pe lângă Curtea Supremă de Justiţie, desemnat de Procurorul General;

c) 2 personalităţi ale vieţii publice, desemnate de Preşedintele României pe baza recomandării făcute de Comisiile juridice, de disciplină şi imunităţi ale celor două Camere ale Parlamentului, în urma audierii candidaţilor;

d) 7 parlamentari, aleşi de plenul celor două Camere”. 
	    Pentru o alegere cât mai obiectivă a celor 4 membri ai Comisiei care nu sunt deputaţi sau senatori.

	Nr.

crt.
	Articolul 

(textul iniţial)
	Amendamentul propus

(autorul)

Text adoptat de comisie
	Motivare

	0.
	1.
	2.
	3.

	4.
	    Art. 3 

...........................................

    “Persoanele menţionate la lit. a), b) şi c) vor fi numite de Preşedintele României”.


	   Alin. (2) al art. 3 se elimină.
	    Ca urmare a deciziei de reformulare a textului 

alin. (1) din cuprinsul 

art. 3.

	5.
	    Art. 3
	    În locul alin. (2) de la art. 3 eliminat, Comisia a aprobat introducerea următorului text:

    “Comisia se va constitui în termen de 15 zile de la publicarea prezentei legi în Monitorul Oficial al României”.


	    Pentru a nu întârzia constituirea Comisiei.

	6.
	    Art. 3
	    Textul art. 3 se completează cu un alineat nou, propus de domnul deputat Marţian Dan, având următoarea redactare:

    “Membrii Comisiei care nu au calitatea de parlamentar vor fi detaşaţi, pe perioada cât îşi desfăşoară activitatea Comisia, de la instituţiile la care sunt angajaţi”.


	    Precizarea este necesară deoarece membrii respectivi ai Comisiei, ca şi ceilalţi de altfel, vor avea de efectuat un volum mare de muncă şi vor trebui degrevaţi de o seamă de sarcini pe care le au la locul permanent de muncă.

	7.
	    Art. 4 – “Cu excepţia parlamentarilor, toţi ceilalţi membri ai Comisiei nu vor putea fi membri ai partidelor politice”.
	    La propunerea domnului deputat Petre Ţurlea a fost adoptată, în unanimitate, următoarea formulare:

     Art. 4 – “Cu excepţia parlamentarilor, toţi ceilalţi membri ai Comisiei nu vor putea aparţine partidelor politice şi nici asociaţiilor civice membre ale unor coaliţii politice”.


	    Pentru o mai clară definire a statutului, sub raport politic, a celor 4 membri ai Comisiei nedesemnaţi de Parlament.

	Nr.

crt.
	Articolul 

(textul iniţial)
	Amendamentul propus

(autorul)

Text adoptat de comisie
	Motivare

	0.
	1.
	2.
	3.

	8.
	    Art. 6 – “Membrii Comisiei se vor bucura, în exerciţiul mandaului lor, de concursul autorităţii instituţiilor statului”.
	    La propunerea domnului deputat Tănase Tăvală, Comisia a hotărât, cu unanimitate de voturi, ca art. 9 din textul iniţial să devină alin. (2) al art. 6 în următoarea formulare:

    “Consiliul Suprem de Apărare al Ţării va emite o hotărâre care să prevadă obligativitatea colaborării instituţiilor cu atribuţii în domeniul siguranţei naţionale cu membrii Comisiei în îndeplinirea mandatului încredinţat”. 


	    Pentru o mai bună structurare a textului propunerii legislative.

	9.
	    Art. 7 (3) – “Comisia va prelua documentele comisiei senatoriale de anchetă asupra evenimentelor din decembrie 1989”.
	    La propunerea domnului deputat Petre Ţurlea a fost adoptată, cu majoritate de voturi, următoarea formularea alin. (3):

    “Comisia va prelua documentele Comisiei senatoriale de anchetă asupra evenimentelor din decembrie 1989 şi le va publica integral, împreună cu documentele adunate de ea în cursul exercitării mandatului primit”.


	    Pentru o prezentare obiectivă a documentelor adunate în legătură cu Revoluţia din decembrie 1989 şi pentru înlăturarea partizanatului politic în selectarea şi interpretarea lor. 

	10.
	    Art. 9 – “Concomitent cu crearea Comisiei, Consiliul Suprem de Apărare a Ţării va trebui să emită o hotărâre care să prevadă obligativitatea colaborării tuturor instituţiilor cu atribuţii în domeniul siguranţei naţionale cu Comisia pentru îndeplinirea mandatului ei”.


	    Se elimină.
	    Dispoziţia pe care o conţine acest articol a fost preluată în structura art. 6 (conform motivaţiei de la punctul 8).

	Nr.

crt.
	Articolul 

(textul iniţial)
	Amendamentul propus

(autorul)

Text adoptat de comisie
	Motivare

	0.
	1.
	2.
	3.

	11.
	    Art. 10 – “În termen de 30 de zile de la publicarea prezentei legi, Guvernul va emite o Hotărâre de Guvern în aplicarea acesteia.

    În ea vor trebui precizate sediul, precum şi mijloacele materiale şi bugetare ale Comisiei”.
	    La propunerile domnilor deputaţi Liviu Alexandru Mera, Tănase Tăvală  şi Marţian Dan, Comisia a aprobat introducerea unui text nou, structurat în două alineate, care să fie numerotat art. 9, având următoarea redactare:     

    “Pentru activitatea desfăşurată de membrii Comisiei,  aceştia vor primi o indemnizaţie fixă lunară, egală, stabilită prin hotărârea Birourilor permanente ale celor două Camere parlamentare şi plătită din fondurile Parlamentului.

    Birourile permanente ale celor două Camere vor asigura spaţiul, celelalte condiţii materiale, precum şi personalul de specialitate necesare pentru desfăşurarea activităţii Comisiei”. 


	    Necesitatea de a asigura condiţiile materiale şi financiare pentru buna desfăşurare a activităţii Comisiei.

	12.
	    Art. 11 – “Art. 22 şi Anexa 6  din Legea  16/1996 nu se aplică legii de faţă”.
	    La propunerea domnului deputat Tănase Tăvală, adoptată cu unanimitate de voturi, 

art. 11 din textul iniţial devine 

art. 10, în următoarea formulare:

    “Prevederile prezentei legi se aplică prin derogare de la dispoziţiile art. 22 şi ale Anexei 6 din Legea Arhivelor Naţionale 

nr. 16/1996”.


	    Pentru claritatea textului, în special a ideii de derogare de la anumite dispoziţii ale Legii Arhivelor Naţionale.

	13.
	    Art. 11 – “Art. 22 şi Anexa 6 din Legea 

nr. 16/1996 nu se aplică legii de faţă”.


	    Se elimină.
	    Consecinţă a deciziei luate la punctul 12.

	Nr.

crt.
	Articolul 

(textul iniţial)
	Amendamentul propus

(autorul)

Text adoptat de comisie
	Motivare

	0.
	1.
	2.
	3.

	14.
	    Art. 12 – “Prezenta lege intră în vigoare la publicarea ei în Monitorul Oficial”.
	    Se elimină.
	    Nu este necesară această precizare, înţelegându-se de la sine faptul că, dacă textul legii nu precizează o dată anume pentru intrarea în vigoare a acesteia, respectiva lege intră în vigoare la data publicării ei în Monitorul Oficial al României.


PREŞEDINTE,

Marţian Dan

